Pai ning laks korraga – Propastop
28.10.2019
Politico avaldas esmaspäeval, 21. oktoobril ajakirjanik Vijai Maheshwari artikli, mis jagab autori tähelepanekuid pingete vähenemisest eesti ja vene keele rääkijate vahel Eestis. Maheswari meelest on toimunud Eestis viie aastaga suur muutus, mida ta nimetab koguni resetiks ehk uueks alguseks ilma vanade vastasseisudeta.
Propastopi üllatuseks leidis artikkel aktiivset levitamist Kremli propagandameedias. Mitmed väljaanded tõstsid suisa pealkirjadesse mõtte, et suhtumine venelastesse on Eestis paranenud. Lingid neile lugudele leiad monitooringurobot Propamoni 22. oktoobri artiklitest.
Need kajastused on teravas vastuolus Kremli meedia tavapärase püüuga igal viisil  näidata rahvussuhteid Eestis väga keerulisena ning väita, nagu kiusataks venekeelseid Eestimaalasi süstemaatiliselt taga. Eesti russofoobsus on üks Putini režiimi põhinarratiive, millele ehitatakse üles arvukalt propagandajuhtumeid. Tõele au andes eksib Venemaa meediasse vahel ka artikleid, mis räägivad Eestist mittesüüdistavas toonis, kuid neid ei levitata reeglina nii laialt nagu kõnealust Politico lugu.
Mis on Kremli propagandameedia normist erineva lähenemise põhjus? Propastop oskab üksnes spekuleerida. Tegu võib olla näiteks Idanaabri propagandamasina tööõnnetusega, positiivse vastusega president Kersti Kaljulaiu kutsele Venemaa ametivennale külastada Tartut, mõne turismifirma PR kampaaniaga. Kui sul on mõtteid sellise kajastuse põhjuste kohta, siis jaga neid Propastopi Facebooki lehel.
Et tegemist pole resetiga Kremli propagandameedia suhtumises, tõendavad kaks meediarünnakut eelmise nädala teises pooles. 24. oktoobril algas süüdistuste laine Taebla punaarmeelaste säilmete ümbermatmisega. Idanaabri propagandameedia nimetas juhtumit “nõukogude sõdurite vennashaua hävitamiseks”, reageeris ka Venemaa saatkond Eestis. 26. oktoobril lisandusid artiklid, mis tegid uudiseks Tehumardi mälestusmärgi sodimise Saaremaal poolteist kuud tagasi.  Sellistele rünnakutele iseloomulikult nimetati sündmust “mälestusmärgi rüvetamiseks”.
II maailmasõja mälestusmärkidega seonduvad etteheited on Kremli propagandameedias sama regulaarsed kui russofoobiasüüdistused. Seekordsete lugude kajastused leiad Propamonist, varasemate sarnaste juhtumite kokkuvõtted aga rubriigist Propagandajuhtum.
Pildi: kuvatõmmised loos viidatud artiklitest.